**Seimo narių Rimos Baškienės ir Antano Bauros pranešimas spaudai: ugniagesių reikalavimai turi būti išgirsti**

2010 m. vasario 11 d. pranešimas VIR

Į Seimo narius kreipėsi apskričių ugniagesių gelbėtojų profesinių sąjungų atstovai, informuodami apie katastrofišką ugniagesių gelbėtojų tarnybų padėtį dėl ženkliai sumažinto finansavimo.

Seimo nariai Rima Baškienė ir Antanas Baura, atstovaujantys Lietuvos valstiečių liaudininkų sąjungą, kreipėsi į Ministrą Pirmininką Andrių Kubilių prašydami įsigilinti į ugniagesių gelbėtojų profesinių sąjungų reikalavimus ir ieškoti galimų sprendimų būdų.

Lietuvos Respublikos savivaldybių ugniagesiai pagrįstai nuogąstauja, kad trūkstant darbo užmokesčiui skirtų lėšų jie bus priversti po du mėnesius eiti nemokamų atostogų, o kai kuriose savivaldybėse ugniagesiams sumažinti jau ir taip maži darbo užmokesčio koeficientai. Vidutinis ugniagesio mėnesinis atlyginimas dabar yra tik apie 750 Lt.!

Esama padėtis sudaro prielaidą, kad gali būti naikinamos savivaldybių priešgaisrinių tarnybų komandos kaimuose, o tai gali tapti daug didesniais finansiniais nuostoliais, kai nutolusiose nuo miestų gyvenvietėse nebus suspėta greitai likviduoti gaisro padarinių.

Ugniagesių gelbėtojų tarnybos dėl jų darbo pobūdžio privalo būti prioritetu mūsų valstybėje, todėl turime sudaryti jiems kiek įmanoma palankesnes sąlygas.

Asignavimai priešgaisrinėms tarnyboms skiriami iš valstybės biudžeto. Savivaldybės nėra pajėgios skirti papildomų lėšų iš savų biudžetų ugniagesių tarnyboms.

Vyriausybės valandos Seime metu Seimo narė Rima Baškienė dėl ugniagesių keliamų problemų atkreipė ir LR finansų bei vidaus reikalų ministrų dėmesį prašydama rasti galimybių grąžinti sumažintus valstybės biudžeto asignavimus savivaldybių priešgaisrinėms gelbėtojų tarnyboms.

*Mišrios  Seimo narių grupės informacija,*

*Seimo narė Rima Baškienė (tel. 869842173)*

|  |
| --- |
|  |